ኢትዮሳት የተሰኘ የሳተላይት ቴሌቪዥን ሥርጭት ‘ፕላትፎርም’ ተዘጋጀ
የኢንፎርሜሽን መረብ ደኅንነት ኤጀንሲ ኢትዮሳት (Ethiosat) የተሰኘ ብሔራዊ የጋራና የተቀናጀ የሳተላይት ቴሌቪዥን ሥርጭት ‘ፕላትፎርም’ ማዘጋጀቱን አስታወቀ፡፡ኤጀንሲው ዓርብ ሚያዝያ 13 ቀን 2009 ዓ.ም. የፕላትፎርሙን መዘጋጀት ይፋ ባደረገበት ወቅት እንደገለጸው፣ ፕላትፎርሙ የመገናኛ ብዙኃን እኩልነትን፣ ፍትሐዊነትንና ተደራሽነትን በማረጋገጥ በመረጃ የበለፀገ ማኅበረሰብ በመፍጠር ትልቅ ሚና እንደሚጫወት ገልጿል፡፡የኤጀንሲው ዋና ዳይሬክተር ሜጀር ጄኔራል ተፈራ ወልደ አረጋይ እንደገለጹት፣ በአሁኑ ወቅት በአገሪቱ ከ15 እስከ 20 የሚሆኑ የቴሌቪዥን ቻናሎች በግላቸው ሳተላይት በመከራየት እያሠራጩ ነው፡፡ ፕላትፎርሙ ተግባራዊ ሲሆን ግን ሁሉም የቴሌቪዥን ቻናሎች በዚያው እንዲያሠራጩ ዕድል ይሰጣል፡፡ የቴሌቪዥን ቻናሎች ለሳተላይት ኪራይ የሚያወጡትን የውጭ ምንዛሪ ከመቀነሱም በተጨማሪ፣ የደኅንነት ተጋላጭነትን እንደሚያስቀር ጠቁመዋል፡፡የመገናኛ ብዙኃን ተደራሽነትን በማረጋገጥና ከሞገድ አጠቃቀም ጋር ተያይዘው የሚመጡ ችግሮችን በመፍታት ፕላትፎርሙ ከፍተኛ ሚና የሚጫወት መሆኑንም ዋና ዳይሬክተሩ ተናግረዋል፡፡ ሁሉም የሕዝብና የመንግሥት ቴሌቪዥን ቻናሎች በፕላትፎርሙ የሚካተቱ መሆኑንና ፕላትፎርሙን መጠቀም የሚፈልጉ የአገር ውስጥ የግል ቴሌቪዥን ቻናሎች እንዲካተቱበት ክፍት እንደሚሆንና እንደሚመዘገቡም አስረድተዋል፡፡ ፕላትፎርሙ ሚያዝያ 13 ቀን 2009 ዓ.ም. በአምስት ቻናሎች ላይ የተጀመረ ሲሆን፣ ከሚያዝያ 16 ቀን 2009 ዓ.ም. ጀምሮ ሙሉ በሙሉ ተግባራዊ እንደሚሆንም አስረድተዋል፡፡ ሌሎች ቻናሎችንም አካቶ እንደሚይዝም አክለዋል፡፡ 